मुक्तिबोध वे कवि हैं जिनके ज़िक्र के बिना आधुनिक हिन्दी कविता मुकम्मल नहीं होती। वह सही मायने में प्रगतिवादी कवि थे। कविता से भी और जीवन से भी। उनका विरोध सतही नहीं था। समाज का हर दबा-कुचला जो किसी न किसी ब्रह्मराक्षस से डरता था, मुक्तिबोध की कविताओं में अपने आपको सुरक्षित पाता है। मुक्तिबोध जिस फंतासी की बात करते हैं, उसका जुड़ाव उनके जीवन से भी था। अपने जीवन में एक भी संग्रह प्रकाशित न करने वाला कवि एक समय में इतना महत्वपूर्ण बन जाएगा कि उनके बिना कविता की बात मुकम्मल न हो सकेगी, यह किसी फंतासी से कम नहीं है। उनकी कविताओं में जो विरोध है, और उस विरोध में जो आक्रमण करने की क्षमता है, उसमें हर चांद अपना मुंह टेढ़ा पाता है। मुक्तिबोध कबीर की तरह मुंह पर थप्पड़ मारने वाले कवि हैं। मुक्तिबोध की कविता का पक्ष इतना म•ाबूत है कि उनका आलोचक और कहानीकार का रूप कहीं दब सा गया है। मुक्तिबोध अपनी हर कविता की प्रथम श्रोता अपनी पत्नी को बनाते हैं, जो सही रूप में जीवन संगिनी है। मुक्तिबोध का वही समय है जो छायावाद का समय है, लेकिन उनकी कविता छायावाद से आगे की है। छायावाद ने पुराने प्रतीकों का परिमार्जन किया, मुक्तिबोध उन प्रतीकों को लेते हैं जो कविता की वस्तु बनी ही नहीं। उस वक्त की उर्दू शायरी जिस चांद पर टिकी हुई थी, उन्होंने उसका मुंह टेढ़ा कर दिया। मुक्तिबोध ने गुलाब की जगह बबूल को रख दिया। मुक्तिबोध जानते हैं कि आम जनता बबूल की तरह ही शोषित, दलित और उपेक्षित है :-